
ÁTFOGÓ ÉRTÉKELÉS KISKŐRÖS VÁROS ÖNKORMÁNYZATA
2025. ÉVI
GYERMEKJÓLÉTI ÉS GYERMEKVÉDELMI FELADATAINAK ELLÁTÁSÁRÓL


A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 96. § (6) bekezdése szerint a települési önkormányzat a gyermekjóléti és gyermekvédelmi feladatainak ellátásáról minden év május 31-ig átfogó értékelést készít, – a gyámhatóságokról, valamint a gyermekvédelmi és gyámügyi eljárásról szóló 149/1997.(IX.10.) Korm. rendelet ( a továbbiakban: Gyer.) 10. számú mellékletében meghatározott tartalmi követelményeknek megfelelően - amelyet a Képviselő-testület megtárgyal. Az értékelést - települési önkormányzat esetén a Képviselő-testület általi megtárgyalást követően - meg kell küldeni a gyámhatóságnak. A gyámhatóság az értékelés kézhezvételétől számított harminc napon belül javaslattal élhet a települési önkormányzat, illetve az állam fenntartói feladatainak ellátására a Kormány rendeletében kijelölt szerv felé, amely hatvan napon belül érdemben megvizsgálja a gyámhatóság javaslatait és állásfoglalásáról, intézkedéséről tájékoztatja.

A gyermekek védelme a gyermek családban történő nevelkedésének elősegítésére, veszélyeztetettségének megelőzésére és megszüntetésére, valamint a szülői vagy más hozzátartozói gondoskodásból kikerülő gyermek helyettesítő védelmének biztosítására irányuló tevékenység.
A gyermekvédelmi rendszer működtetése állami és önkormányzati feladat. A gyermekek védelmét pénzbeli, természetbeni ellátásokkal, személyes gondoskodást nyújtó gyermekjóléti alapellátásokkal biztosítja az önkormányzat.

1. A település demográfiai mutatói                                      

A település állandó lakosainak száma 2026. január 1-jén 13.546 fő 
A népesség korcsoporti megoszlása a következő:

	Korcsoport
	Férfi
	Nő
	Együtt

	[bookmark: _Hlk225427844]0-3 éves
	 195
	 211
	406

	4-7 éves
	 281
	 262
	543

	8-14 éves
	473
	462
	935

	15-18 éves
	296
	229
	525

	19-65 éves
	             4039
	             4024
	             8063

	 66-100 éves
	             1133
	             1941
	             3074

	Összesen:
	             6417
	             7129
	           13546

	
	
	

	
	


A 0-18 év közötti korosztály létszáma 2409 fő. Ez a város állandó lakosainak 17,78 %-a.     
A nők aránya az összlakosságon belül 52,62 %. 2025. évben 81 gyermek született, 29 gyermekkel kevesebb, mint az előző évben.  2025. évhez képest 72 fővel csökkent az állandó népesség száma.




Kiskőrös állandó lakosságának alakulása 2018-2026 évek között
(adott év január 1-jei állapot)

	[bookmark: _Hlk70410018]Év

	
2018
	
2019
	
2020
	
2021
	
2022
	
2023
	
2024
	
2025
	
2026

	Állandó lakosság (fő)
	14239
	14202
	14106
	14071
	14962
	13831
	13713
	13618
	13546




Kiskőrösön a 0-18 éves korcsoport alakulása 2018-2026 évek között
(adott év január 1-jei állapot)

	Év
Korcsoport
	2018

	2019

	2020

	2021

	2022
	2023
	2024
	2025
	2026

	0-3 éves
	516
	536
	502
	532
	522
	480
	478
	428
	406

	4-7 éves
	522
	525
	557
	548
	536
	544
	513
	545
	543

	8-14 éves
	917
	921
	922
	907
	930
	920
	930
	927
	935

	15-18 éves
	508
	515
	512
	512
	511
	520
	532
	522
	525

	Összesen:
	2463
	2497
	2493
	2499
	2499
	2464
	2453
	2422
	2409




Kiskőrösi újszülöttek számának alakulása 2017-2025 évek között


	Év

	
2017
	
2018
	
2019
	
2020
	
2021
	
2022
	
2023
	
2024
	
2025

	Újszülöttek száma (fő)
	110
	132
	116
	156
	120
	90
	123
	110
	81




2. Az önkormányzat által nyújtott pénzbeli, természetbeni ellátások biztosítása

A rendszeres gyermekvédelmi kedvezményre való jogosultság megállapításának célja a Gyvt. 19. § (1) bekezdése alapján annak igazolása, hogy a gyermek szociális helyzete alapján jogosult az ingyenes vagy kedvezményes intézményi gyermekétkeztetésnek és a szünidei gyermekétkeztetésnek, pénzbeli támogatásnak, valamint egyéb kedvezményeknek az igénybevételére. A gyermek rendszeres gyermekvédelmi kedvezményre való jogosultságát a települési önkormányzat jegyzője állapítja meg.

2025. december 31-én 129 gyermek részesült rendszeres gyermekvédelmi kedvezményben. Közülük 36 fő volt 6 éven aluli, 71 fő a 6-13 éves korosztályból, 21 fő 14-17 év közötti és 1 fő 18 év feletti. Közülük 6 gyermek tartósan beteg, fogyatékos. Összesen 54 család részesült a kedvezményben, ebből 25 szülő egyedülállóként vált jogosulttá az ellátásra.
A 129 rendszeres gyermekvédelmi kedvezményben részesülő gyermek közül 86 fő hátrányos helyzetűnek minősül. Halmozottan hátrányos helyzetűnek egy gyermek sem minősült. A hátrányos helyzetű gyermeknél a szülő alacsony iskolai végzettsége miatt került megállapításra a hátrányos helyzet.

A rendszeres gyermekvédelmi kedvezményben részesülők támogatására 1.456 E forintot biztosított az állami költségvetés. Ezt a támogatást pénzbeli támogatásként nyújtja az önkormányzat. A rendszeres gyermekvédelmi kedvezményben részesülők közül 2025. évben átlagosan 33 fő alap összegű pénzbeli támogatásban, átlagosan 81 fő emelt összegű pénzbeli támogatásban részesült.


Egyéb, a Gyvt.-ben nem szabályozott pénzbeli és természetbeni ellátások

A hátrányos helyzetű, szociálisan rászoruló felsőoktatási hallgatók és a felsőoktatási intézménybe jelentkezni kívánó fiatalok számára az önkormányzat a Bursa Hungarica Felsőoktatási Önkormányzati Ösztöndíjpályázaton keresztül nyújt rendszeres anyagi segítséget.
2025. évben 2 fő szociálisan rászoruló felsőoktatási hallgató tanulmányait támogatta Kiskőrös Város Önkormányzata (a továbbiakban: Önkormányzat). Erre a célra az Önkormányzat a 2025. évi költségvetésében 85.000,-Ft előirányzatot biztosított.

A gyermekétkeztetés megoldásának módjai

A városban a Kiskőrösi Óvodákban, a Kiskőrösi Bem József Általános Iskolában, Kiskunhalasi Szakképzési Centrum Kiskőrösi Wattay Technikumban, Kiskőrösi Egységes Gyógypedagógiai Módszertani Intézmény Óvoda, Általános Iskola és Készségfejlesztő Iskolában (EGYMI), valamint a Kiskőrösi Petőfi Sándor Evangélikus Óvoda, Általános Iskola, Gimnázium és Technikumban az alábbiak szerint vették igénybe a gyerekek / tanulók az étkeztetési lehetőséget (menza, napközi). 

	                                                      Gyermekétkeztetés

	tagintézmény neve
	igénybevevők száma  (havi átlagos adat)
	            ebből kedvezmény mértéke

	
	
	               50 %
	           100 %

	Kiskőrösi Óvodák
	337
	-
	325

	Kiskőrösi Evangélikus Középiskola Harangvirág Óvodája
	127
	-
	109

	Kiskőrösi Bem József Általános Iskola
	344
	107
	66

	Kiskőrösi Evangélikus Középiskola Petőfi S. Általános Iskolája
	393
	92
	12

	Kiskőrösi Evangélikus Középiskola
	46
	16
	1

	Kiskunhalasi Szakképző Centrum Kiskőrösi Wattay Technikum 
	5
	1
	2

	Kiskőrösi EGYMI
	151
	102
	49

	
	


A személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Korm. rendelet 13/B. §-a alapján a jegyző 2025. évben is írásban tájékoztatta azon hátrányos helyzetű és rendszeres gyermekvédelmi kedvezményben részesülő, halmozottan hátrányos helyzetű gyermek szülőjét vagy más törvényes képviselőjét, aki jogosult a szünidei gyermekétkeztetésre. 
A fentiek alapján a jogosultak részére – 2025-ben  -
1. tavaszi szünetre 30 családnak, 72 gyermekére,
1. nyári szünetre 30 családnak, 71 gyermekére,
1. őszi szünetre 37 családnak, 85 gyermekére 
1. téli szünetre 30 családnak, 85 gyermekére tekintettel
került postázásra a tájékoztatás és az a formanyomtatvány, amelyen igényelni tudták a szünidei gyermekétkeztetést.

A szünidei gyermekétkeztetés keretében a szülő, törvényes képviselő kérelmére az őszi  szünetben 5, a téli szünetben 6 hátrányos helyzetű gyermek részére biztosította az Önkormányzat az Eatrend Kft tálalókonyháján a déli, ingyenes, meleg főétkezést. A tavaszi és nyári szünetek időtartamára nem éltek ezzel a lehetőséggel a szülők.

3. Az önkormányzat által biztosított személyes gondoskodást nyújtó ellátások

Az Önkormányzat a Gyvt.-ben előírt személyes gondoskodást nyújtó ellátások közül
a) gyermekjóléti szolgáltatást 
aa) család-és gyermekjóléti szolgálat és
                           ab) család- és gyermekjóléti központ keretében,
b) gyermekek napközbeni ellátását bölcsőde keretében,
biztosított.


Az Egészségügyi, Gyermekjóléti és Szociális Intézmény biztosítja a család-és gyermekjóléti szolgálat, a család-és gyermekjóléti központ és a bölcsőde feladatait is.

Család- és Gyermekjóléti Szolgálat


A Család-és Gyermekjóléti Szolgálat (a továbbiakban: Család-és Gyermekjóléti Szolgálat) Kiskőrös Város Önkormányzata által fenntartott Egészségügyi, Gyermekjóléti és Szociális Intézmény önálló szervezeti egységeként működik a 6200 Kiskőrös, Árpád utca 8. szám alatt.

Tárgyi feltételek:

A Család- és Gyermekjóléti Szolgálat működéséhez szükséges, jogszabályban előírt helyiségek az intézmény által használt épületben rendelkezésre állnak és biztosítják az alapfeladatok ellátásának feltételeit
A főbejáraton keresztül a kliensek elkülönített váróhelyiségbe érkeznek, ahol számukra külön mosdóhelyiség is biztosított. A várótérből nyílik az ügyfélfogadási tér, ahol az ügyeleti rend szerint az aktuálisan szolgálatban lévő családsegítő fogadja a megjelenő klienseket, biztosítva a mielőbbi ellátást és a megfelelő szakemberhez történő irányítást.
Az interjúszoba csuklós ajtóval leválasztott térrészben került kialakításra, amely elsődlegesen az első interjúk és a későbbi segítő beszélgetések helyszínéül szolgál. A tér egybenyitható, így szakmaközi megbeszélések esetén nagyobb befogadóképesség biztosítható. 

Informatikai eszközök:

A Család- és Gyermekjóléti Szolgálat feladatainak ellátásához elengedhetetlen a stabil informatikai háttér. A kollégák rendelkeznek internetkapcsolattal ellátott számítógépekkel, amelyek biztosítják az e-mailben érkező jelzések fogadását és megválaszolását, az online szakmai programokon való részvételt, valamint az elektronikus nyilvántartási rendszerek (GYVR, KENYSZI) folyamatos és szabályszerű használatát.
A 2025. szeptember 30-i állapothoz képest jelentős előrelépést jelentett egy új nyomtató beszerzése, amely TOP Plusz pályázati forrásból valósult meg. 
Szintén TOP Plusz pályázati forrásból került beszerzésre egy projektor, amely a szakmaközi megbeszélések, csoportfoglalkozások, online továbbképzések és gyermekprogramok lebonyolítását szakmailag magasabb színvonalon teszi lehetővé.
A szolgálat jelenleg egy vezetékes telefonnal és egy mobiltelefonnal rendelkezik.
A szolgálat szakmai célkitűzései között kiemelt szerepet kap a kliensek digitális kompetenciájának fejlesztése. A mai ügyintézési gyakorlat, online álláskeresés, elektronikus ügyintézés, ügyfélkapu használata, pályázati és támogatási felületek kezelése, olyan készségeket igényel, amelyek hiánya a hátrányos helyzetű családokat tovább marginalizálhatja. Ennek érdekében a költségvetésben négy hordozható számítógép beszerzése került betervezésre, amelyek lehetővé tennék a célzott digitális készségfejlesztő foglalkozások, csoportos és egyéni mentorálási alkalmak megvalósítását.
A fejlesztés nem csupán eszközbeszerzést jelentene, hanem a kliensek önálló ügyintézési képességének erősítését és a hosszú távú társadalmi integráció támogatását szolgálná.

Közlekedési eszközök:

A Család- és Gyermekjóléti Szolgálat feladata Kiskőrös közigazgatási területének teljes körű ellátása, amely jelentős külterületi, tanyás részeket is magában foglal. A terepmunka, családlátogatások, jelzésellenőrzések, krízishelyzetek kezelése, rendszeres és kiszámíthatatlan időpontokban történő helyszíni megjelenést igényel.
Az intézmény egy szolgálati személygépjárművet és egy kerékpárt biztosít a feladatellátáshoz. A gépjármű nélkülözhetetlen a külterületen élő kliensek eléréséhez, a tanyavilágban.
A terepen végzett szociális munka sajátossága, hogy a családsegítők előre nem minden esetben kiszámítható környezetben végzik feladataikat. A munkavédelmi szempontok ezért indokolttá teszik egy olyan megbízható, megfelelő műszaki állapotú jármű használatát, amely szükség esetén azonnali és biztonságos közlekedést tesz lehetővé.

A Család- és Gyermekjóléti Szolgálat személyi feltételei:

A Család- és Gyermekjóléti Szolgálat feladatait egy szakmai vezető/vezető családsegítő irányításával további három családsegítő látja el. A hatályos jogszabály Kiskőrös város lakosságszámához igazodva három és fél fő szakember alkalmazását írja elő. Ennek megfelelően három munkatárs teljes munkaidőben, egy fő pedig napi négy órában végzi feladatait. 2025. november elsejével szakmai vezető váltás történt, a vezetői feladatokat Farkas-Prepszent Tünde látja el. 
A szakmai vezető a vezetői feladatok ellátása mellett teljes állású vezető családsegítőként is részt vesz a közvetlen esetkezelésben. Ez a gyakorlat biztosítja a szakmai folyamatok közvetlen rálátását és koordinációját. 
 
A Család- és Gyermekjóléti Szolgálat feladatai:

[bookmark: _Hlk228949834]A Család- és Gyermekjóléti Szolgálat alapfeladata a szociális, mentálhigiénés és életvezetési problémákkal, valamint krízishelyzetekkel érintett személyek és családok támogatása. A szolgáltatás célja a veszélyeztető tényezők megelőzése, a kialakult krízishelyzetek kezelése, valamint az önálló életvezetési képességek megőrzése és fejlesztése.

A Család- és Gyermekjóléti Szolgálat működteti az észlelő- és jelzőrendszert, fogadja és kivizsgálja a beérkező jelzéseket, szükség esetén kezdeményezi a megfelelő intézkedéseket, illetve továbbítja az ügyet az illetékes hatóságok felé. A jelzések nyomán feltérképezi az érintett családok helyzetét, és a szükségletekhez igazodó cselekvési tervet dolgoz ki.
A segítő munka keretében szociális, életvezetési és mentálhigiénés tanácsadást nyújt, támogatja az anyagi nehézségekkel küzdő személyeket a pénzbeli és természetbeni ellátásokhoz, valamint egyéb szociális szolgáltatásokhoz való hozzájutásban. A családok működésében jelentkező zavarok, konfliktusok esetében célzott szociális segítőmunkát végez, elősegítve a belső erőforrások mozgósítását és a problémamegoldó képesség erősítését.
Kiemelt feladat a családban élő gyermek megfelelő gondozásának és nevelésének támogatása. A hatósági intézkedésben érintett gyermekek esetében a Család- és Gyermekjóléti Szolgálat az egyéni gondozási-nevelési tervben meghatározott feladatokat látja el, rendszeres szociális segítőmunkát biztosítva a család számára.
A Család- és Gyermekjóléti Szolgálat nemcsak egyéni esetkezelést végez, hanem közösségi szemléletben is működik. Közösségfejlesztő programokat, valamint egyéni és csoportos készségfejlesztő foglalkozásokat szervez a településen élők számára. Tanácsadást biztosít a lakhatási problémákkal, munkanélküliséggel, szenvedélybetegséggel és egyéb élethelyzeti nehézségekkel érintett személyek és családok részére.
A szakmai munka részeként esetkonferenciákat, szakmaközi megbeszéléseket és éves szakmai tanácskozást szervez, valamint az egyes ügyekben szükséges intézkedési terveket készít és gondoz.

Egyszeri esetek, alapellátás, védelembe vétel: 

	Együttműködési megállapodással rendelkezők

	Nem, életkor
	0-2
	3-5
	6-13
	14-17
	18-24
	25-34
	35-49
	50-61
	62-
	Összesen
	Családok száma

	Férfi
	0
	5
	15
	10
	0
	0
	3
	4
	-
	37
	

	Nő
	5
	3
	16
	11
	2
	10
	14
	3
	2
	66
	

	Összesen
	5
	8
	31
	21
	2
	10
	17
	7
	2
	103
	42




	Nem együttműködési megállapodás alapján

	Nem, életkor
	0-2
	3-5
	6-13
	14-17
	18-24
	25-34
	35-49
	50-61
	62-
	Összesen
	Családok száma

	Férfi
	4
	5
	10
	6
	2
	8
	5
	1
	4
	45
	

	Nő
	2
	4
	13
	7
	9
	25
	24
	28
	17
	129
	

	Összesen
	6
	9
	23
	13
	11
	33
	29
	29
	21
	145
	105

	Gyermekvédelmi gondoskodás keretébe tartozó hatósági intézkedésbe bevont személyek
	6
	8
	23
	13
	2
	21
	8
	2
	-
	83
	

	Egyszeri esetek
	-
	-
	-
	-
	9
	20
	25
	16
	11
	81
	



A Család- és Gyermekjóléti Szolgálat klienskörét az egyszeri ügyfelek, az együttműködési megállapodással rendelkező személyek és családok, valamint a gyermekvédelmi gondoskodás keretében hatósági intézkedésbe bevont érintettek alkotják. A különböző ellátási formák eltérő intenzitású és időtartamú beavatkozást igényelnek, amely a szakmai munka szervezésében és terhelésében is megjelenik.
Az esetek hátterében leggyakrabban életviteli nehézségek, családi és párkapcsolati konfliktusok, fizikai vagy érzelmi elhanyagolás, valamint oktatási-nevelési problémák állnak. Jelentős arányban fordulnak elő lakhatási bizonytalansággal, anyagi kiszolgáltatottsággal, illetve munkanélküliséggel összefüggő helyzetek is. A tapasztalatok szerint a problémák gyakran halmozottan jelentkeznek, ami összetett, több szakterület együttműködését igénylő beavatkozást tesz szükségessé.
A Család- és Gyermekjóléti Szolgálat a felsorolt problémák enyhítésében és megoldásában komplex eszköztárral dolgozik. A segítő beszélgetés, a rendszeres családlátogatás, az ügyintézésben való aktív közreműködés, valamint a gyermekek nevelési-oktatási intézményeivel és más szakemberekkel történő folyamatos kapcsolattartás egyaránt a szakmai munka szerves részét képezik. A cél nem csupán az aktuális probléma kezelése, hanem a családok önálló problémamegoldó képességének erősítése és a tartós stabilitás elősegítése.

Jelzőrendszer működtetése:


A Család- és Gyermekjóléti Szolgálat a települési észlelő- és jelzőrendszer működtetésében aktív és koordináló szerepet lát el. A jelzőrendszeri felelős heti rendszerességgel továbbítja a beérkező jelzéseket a jelzőrendszeri tanácsadó részére, biztosítva az információáramlás folyamatosságát és a szükséges intézkedések időben történő megtételét.
A 2025. évben 94 darab jelzés érkezett a Család- és Gyermekjóléti Szolgálathoz. A beérkező jelzések jelentős része súlyos és összetett problémákra irányult. Az oktatási-nevelési nehézségek és családi konfliktusok mellett számos esetben merült fel bántalmazás, szexuális abúzus gyanúja, fizikai és érzelmi elhanyagolás, valamint a szülői kompetenciák hiányából fakadó veszélyeztetettség. Gyakran jelennek meg halmozott szociális hátrányokkal, lakhatási bizonytalansággal és tartós anyagi nehézségekkel összefüggő helyzetek is.
A tapasztalatok szerint az esetek többsége több problématerület egyidejű fennállását mutatja, ami komplex, több intézmény együttműködésén alapuló beavatkozást igényel. Az ilyen ügyek kezelése rendszeres szakmaközi egyeztetést, fokozott családlátogatási jelenlétet és hosszabb távú segítő folyamatot tesz szükségessé.
A jelzőrendszer működése a gyakorlatban nem minden területen azonos intenzitással valósul meg. Vannak intézmények, amelyekkel napi szintű, jól strukturált és kölcsönösen támogató szakmai együttműködés alakult ki, ugyanakkor egyes jelzőrendszeri tagok esetében a jelzési aktivitás és a visszacsatolás rendszeressége elmarad az elvárható szinttől.
Tapasztalható, hogy bizonyos esetekben a veszélyeztetettség felismerése és jelzése késedelmesen történik meg, vagy nem minden releváns információ kerül továbbításra, ami a beavatkozás időbeliségét és hatékonyságát is befolyásolhatja. Az együttműködés mélysége és következetessége intézményenként eltérő, ami indokolttá teszi a jelzőrendszeri működés szakmai egységesítését.
A jelzőrendszeri munka hatékonyságának megerősítése, különösen a jelzési fegyelem, a szakmai felelősségvállalás és a rendszeres visszacsatolás területén kiemelt feladatként jelenik meg. A gyermekvédelmi prevenció eredményessége nagymértékben függ attól, hogy a jelzőrendszer tagjai milyen következetességgel és szakmai alapossággal élnek jelzési kötelezettségükkel.
A jelzőrendszer hatékony működése a gyermekvédelmi alapellátás egyik kulcstényezője, amely a társszakmákkal és intézményekkel való folyamatos, strukturált együttműködésen alapul.
A jelzőrendszeri megbeszélések alkalmával a gyermekvédelmi aktualitások és eseti kérdések mellett minden alkalommal sor kerül egy kiemelt szakmai téma feldolgozására is. A Család- és Gyermekjóléti Szolgálat családgondozóinak célja, hogy a résztvevők szakmai ismeretei bővüljenek, látóterük szélesedjen, valamint közös értelmezési keret alakuljon ki az egyes érzékeny területek vonatkozásában.

2025-ben az alábbi témák kaptak hangsúlyt:

2025.04.29. Mi fán terem az örökbefogadás

 Az előadást Farkas-Prepszent Tünde, a Család- és Gyermekjóléti Szolgálat családsegítője tartotta. Az előadás átfogó képet adott az örökbefogadás folyamatáról, bemutatva annak főbb szakaszait, a jogszabályi kereteket, valamint azokat a pszichoszociális nehézségeket, amelyek az érintett családok életében megjelenhetnek. Kiemelésre került, hogy az örökbefogadó családok sajátos helyzetükből adódóan ritkán jelennek meg az alapellátás látókörében, noha számukra is indokolt lehet a szakmai támogatás és mentorálás. Az előadás rávilágított arra, hogy a családsegítés milyen pontokon tudna kapcsolódni e családok támogatásához, amennyiben a megfelelő szakmai és intézményi keretek rendelkezésre állnak.

2025.05.27. A szociális diagnózis gyakorlati alkalmazása

Csengődi Kamilla szociális diagnózist készítő esetmenedzser előadásában részletesen ismertette a szociális diagnózis fogalmát, célját és gyakorlati jelentőségét. Bemutatta, hogy az eszköz milyen módon segíti a szakemberek szakmai döntéshozatalát, valamint az egyénre szabott cselekvési és beavatkozási tervek megalapozását. Ismertetésre került a vonatkozó jogszabályi háttér, az eljárás kezdeményezésének lehetősége, valamint az alkalmazás tipikus esetei. Az előadás statisztikai adatokkal is alátámasztotta a módszer gyakorlati hasznosságát.

2025.08.12. Kapcsolati bántalmazás és az áldozatsegítés lehetőségei

Pestiné Zélity Brigitta rendőr őrnagy előadása a kapcsolati bántalmazás fogalmi és gyakorlati kérdéseit járta körül. Kiemelt szerepet kapott a definíciók pontosítása és az egységes szakmai értelmezés kialakítása, amely a jelzőrendszeri együttműködés alapfeltétele. Az előadás során bemutatott esettípusok és audiovizuális szemléltető anyag segítette a résztvevőket a bántalmazás különböző formáinak felismerésében, valamint az áldozatsegítés lehetőségeinek áttekintésében.

2025.10.21. A veszélyeztetés modern formái a 21.században

A megbeszélés központi témája a veszélyeztetettség napjainkban megjelenő, sok esetben nehezebben azonosítható formáinak bemutatása volt. Az előadást Nagy Éva a Bács-Kiskun Vármegyei Pedagógiai Szakszolgálat igazgatója tartotta.
Az előadás rávilágított arra, hogy a gyermekek veszélyeztetettsége a 21. században új dimenziókkal bővült. A digitális eszközök túlzott, kontroll nélküli használata, a képernyőidő korai életkorban történő megjelenése, valamint a személyes interakciók háttérbe szorulása olyan kockázati tényezőkké váltak, amelyek hosszabb távon befolyásolhatják a gyermekek érzelmi, kognitív és szociális fejlődését. Kiemelt hangsúlyt kapott a kisgyermekkori elhanyagolás modern megjelenési formáinak értelmezése, különös tekintettel arra, hogy az élőszó, a mese és a minőségi szülő–gyermek kapcsolat hiánya milyen fejlődési következményekkel járhat.

2025.11.18. Mitől jó egy jelzés

A novemberi jelzőrendszeri megbeszélést workshop formában valósítottuk meg, melynek keretében a jelzési kötelezettség gyakorlati kérdései kerültek fókuszba. Facilitátor: Farkas-Prepszent Tünde
A közös munka során áttekintettük, hogy mit értünk jelzés alatt, milyen esetekben szükséges a jelzéssel élni, milyen tartalmi elemeket kell tartalmaznia egy megfelelő jelzésnek, valamint melyek azok a helyzetek, amelyek nem tartoznak a gyermekvédelmi jelzőrendszer hatáskörébe. Kiemelt figyelmet kapott a jelzés időbelisége, a felelősségi körök tisztázása, valamint az a kérdés, hogy mikor indokolt az azonnali beavatkozás.
A workshop célja az volt, hogy a jelzőrendszeri tagok egységesebb szakmai értelmezési keretben gondolkodjanak a veszélyeztetettségről, valamint magabiztosabban éljenek jelzési kötelezettségükkel. A közös esetelemzések és dilemmák feldolgozása hozzájárult a gyakorlati bizonytalanságok csökkentéséhez és a jelzési fegyelem erősítéséhez.

2025.12.02. Évértékelő 

Család- és Gyermekjóléti Szolgálat és a Család- és Gyermekjóléti Központ munkatársai közös évértékelő szakmai alkalmat tartottak. A találkozó célja az elmúlt év tapasztalatainak rendszerezése, a működés során bekövetkezett változások áttekintése, valamint a szakmai irányok közös értelmezése volt.
Az egyeztetés során áttekintésre kerültek az év során megjelenő jogszabályi módosítások, az ezekből fakadó gyakorlati változások, továbbá az aktuális gyermekvédelmi és szociális kihívások. Kiemelt figyelmet kapott a szakmai együttműködés alakulása, az esetkezelési tapasztalatok megosztása, valamint a jelzőrendszeri működés értékelése.
A közös reflexió lehetőséget teremtett arra, hogy a Család- és Gyermekjóléti Szolgálat és a Család- és Gyermekjóléti Központ szakemberei egységesebb szemlélet mentén, összehangolt módon folytassák munkájukat, figyelembe véve a jogszabályi környezet és a helyi szükségletek változásait.

Prevenciós programok: 

A Család- és Gyermekjóléti Szolgálat családgondozói kiemelten fontosnak tartják a fizikai segítségnyújtást is. 2025-ben rendszeresen juttattak el célirányosan ruhaadományokat, továbbá hat alkalommal szerveztek ruhaosztást, melyre mindig nagy az érdeklődés.

[bookmark: _Hlk228950532]A TOP_ PLUSZ-3.1.3-23-BK1-2024-00031 EGYÜTT KÖNNYEBB projekthez kapcsolódva a Család- és Gyermekjóléti Szolgálat „Anyák napi ünnepváró” címmel kreatív foglalkozást szervezett a Család- és Gyermekjóléti Szolgálat nagytermében a tavaszi szünet egyik napján. A – a Család- és Gyermekjóléti Szolgálat utcai bejáratánál, valamint az épület bejárati ajtaján elhelyezett – plakátokon meghirdetett eseményre 23-an jelezték részvételi szándékukat, akik közül 19-en részt is vettek a programon. 
A program célja, hogy a hátrányos helyzetű, kisgyermekes családoknak tartalmas időtöltést kínáljon a tavaszi szünet idején. A célzott korosztály az óvodás, valamint az alsó tagozaton tanuló gyermekek és szüleik, nevelőik, törvényes képviselőik voltak. A programban kiemelt szerepet kapott a családi összetartás, az egymásra utaltság, valamint a gyermek és hozzátartozója közötti érzelmi kapcsolat erősítésének fontossága, mindezek hangsúlyozása és tudatosítása.  
A kiskorú gyermekek szülői, illetve gondviselői kísérettel érkeztek a 9 órakor kezdődő foglalkozásra. Családsegítői, valamint hozzátartozói segítséggel elkészítették közösen a kreatív munkadarabokat. A gyermekek jókedvvel nyírtak, ragasztottak, színeztek, miközben egymással és a felnőttekkel is beszélgettek. Ezzel a közösségépítés egyik fontos alappillére is megvalósult, nem csak a szociális kompetenciák, készségek, képességek – figyelem, ösztönzés, segítség kérés, empátia - fejlesztése. 
[image: ]A foglalkozás végén mindenki fogyasztott a Család- és Gyermekjóléti Szolgálat családsegítői által sütött ízletes palacsintákból, hozzá szörpöt fogyasztottak. Az ehhez szükséges alapanyagokat a Magyar Vöröskereszt Kiskőrösi Szervezetétől kapták adományként. A gyermekek az elkészült anyák napi ajándékokat hazavihették, valamint a megmaradt palacsintát is. 

[image: ][image: ]Nyár végén, 2025. augusztus 21-én egy hangulatos délelőttre invitálták meg a gyermekeket. Céljuk volt, hogy még a tanév megkezdése előtt lehetőséget teremtsenek számukra az önfeledt játékra. 


[image: ]A városban több olyan segítőszándékú szervezet működik, amelyek szociális érzékenységüknek köszönhetően különböző felajánlásokkal kívánják támogatni a rászorulókat. A Magyar Vöröskereszt Kiskőrösi Szervezete a tanév megkezdése előtt 6 darab iskolatáskát adományozott, melyek tele voltak hasznosabbnál-hasznosabb tanszerekkel. A Magyar Vöröskereszt Kiskőrösi Szervezetének hála hat rászoruló gyermek sikeres iskolakezdéséhez járulhattak hozzá. 
A Család- és Gyermekjóléti [image: ][image: ]Szolgálat számára fontos, hogy jó kapcsolatot ápoljanak más társszakmákban dolgozó szakemberekkel a közös céllal folytatott munka eredményességének érdekében. Örömmel veszik a meghívást a különböző intézményi programokra, ahol más környezetben ismerhetik meg a gyermekeket és családjaikat. Éppen ilyen rendezvény volt 2025.09.26-án a Kiskőrösi Óvodák Szücsi Óvodájának szervezésében tartott Szent Mihály- napi vásár is, melynek keretén belül a Család- és Gyermekjóléti Szolgálat két családsegítője csillámtetoválásokat készíthetett a rendezvényen résztvevők számára. 



2025.10.28. Őszi gyermekfoglalkozás
Az őszi szünetben kézműves foglalkozás valósult meg, amelyen a Család- és Gyermekjóléti Szolgálat gondozásában álló családok gyermekei vettek részt. A program keretében a gyermekek őszi asztaldíszeket készítettek, amely lehetőséget biztosított számukra az alkotás örömének megélésére és kreativitásuk kibontakoztatására.
[image: ]A foglalkozás közösségi élményt is jelentett, erősítve a gyermekek közötti kapcsolatokat és a pozitív csoportdinamikát. A Család- és Gyermekjóléti Szolgálat munkatársai vendéglátással tették teljessé az alkalmat, amely oldott, támogató légkörben zajlott. A program nem csupán szabadidős tevékenységként szolgált, hanem a közösséghez tartozás élményének erősítését és a családokkal való bizalmi kapcsolat elmélyítését is elősegítette.


2025.12.08. Mikulás ünnepség
Mikulás apropóján ünnepi alkalmat szerveztek a Család- és Gyermekjóléti Szolgálattal kapcsolatban álló gyermekek számára. Az esemény családias légkörben zajlott, lehetőséget teremtve arra, hogy a gyermekek közösségi élményben részesüljenek. A program során a gyermekek verssel és énekkel készültek, aktívan bekapcsolódva az ünnepi hangulat megteremtésébe. Az ajándékozást 80 mikuláscsomag adományozásával a Magyar Vöröskereszt Kiskőrös Városi Szervezete támogatta. Azok a gyermekek, akik az eseményen nem tudtak részt venni, a Család- és Gyermekjóléti Szolgálat munkatársain keresztül kapták meg ajándékcsomagjukat, biztosítva, hogy minden érintett gyermek részesülhessen az ünnepi figyelmességben.
  						  [image: ] [image: ]
Cipősdoboz akció 
A 2025. évi adventi időszakban a Család- és Gyermekjóléti Szolgálat ismét megszervezte a hagyományos cipősdoboz adománygyűjtő akciót a nehéz helyzetben élő gyermekek támogatása érdekében. A kezdeményezés célja az volt, hogy az ünnepi időszakban minél több gyermek részesülhessen személyes figyelmességben és közösségi támogatásban.
Az idei évben 270 gyermek megajándékozását tűzték ki célul, azonban a lakossági összefogásnak köszönhetően végül több mint 300 ajándékcsomag gyűlt össze. A felajánlások lehetővé tették, hogy ne csak a Család- és Gyermekjóléti Szolgálat gondozásában álló családok gyermekei és az EGYMI tanulói, hanem a látókörünkben lévő további rászoruló gyermekek is részesüljenek támogatásban.
Az ajándékok átadása szervezett, a családok méltóságát szem előtt tartó módon történt. A program túlmutatott a tárgyi segítségnyújtáson, megerősítette a helyi közösség szolidaritását, és visszajelzést adott arról, hogy a település érzékenyen reagál a gyermekeket érintő nehézségekre.
A cipősdoboz akció évről évre bizonyítja, hogy a közösségi összefogás kézzelfogható módon járulhat hozzá a gyermekek biztonságérzetének és ünnepi élményének erősítéséhez.
[image: ] [image: ]  				          [image: ]


Család- és Gyermekjóléti Központ

Kiskőrös Város Önkormányzata által fenntartott Egészségügyi, Gyermekjóléti és Szociális Intézmény önálló szervezeti egységeként működik a Család- és Gyermekjóléti Központ. (továbbiakban: Központ)
A Központ Kiskőrösi Járáshoz tartozó 15 település területén biztosítja az ellátást.


A család- és gyermekjóléti központ személyi feltételei

Az önálló szakmai egységként működő család- és gyermekjóléti központban egy szakmai vezető irányításával esetmenedzserek, tanácsadók, óvodai és iskolai szociális segítők, szociális asszisztens  végzik a jogszabályban meghatározott feladatok ellátását. 
2025. december 31-én a Család- és Gyermekjóléti Központ szerkezeti felépítését az alábbi táblázat mutatja be.





A család- és gyermekjóléti központ feladatai

A gyermekjóléti szolgáltatás olyan, a gyermek érdekeit védő speciális személyes szolgáltatás, mely a szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzését, a kialakult veszélyeztetettség megszüntetését, a családból kiemelt gyermek visszahelyezését.
A Központ a gyermek családban nevelkedése, a veszélyeztetettség megelőzése, megszüntetése érdekében a szükségleteknek megfelelő egyéni és csoportos speciális szolgáltatásokat, programokat nyújt. 

Speciális szolgáltatások:
· Készenléti szolgálat,
· Kapcsolattartási ügyelet, - mediátor
· Kórházi szociális munka, (együttműködési megállapodás, mert a járásban nincs kórház)
· Jogi tanácsadás 
· Pszichológiai tanácsadás 
· Közvetítői szolgáltatás (mediáció)
· Óvodai és iskolai szociális segítő tevékenység
· Szociális diagnózis felvétele



Hatósági intézkedésekhez kapcsolódó tevékenység 

A jogszabályban meghatározott egyik fő feladat a hatósági intézkedésekhez kapcsolódó feladatok, melyek az alábbiak szerint alakultak a 2025-ös évben: 


	Tevékenység 
megnevezése
	Tevékenységek száma
	Érintett személyek

	
	
	

	Szociális segítő tevékenység
	242
	283

	Esetkonferencián részvétel
	42
	77

	Első védelembevételi tárgyaláson részvétel
	52
	135

	VV. tárgyalás felülvizsgálata
	42
	136

	Elhelyezési értekezleten, tárgy. részvétel
	2
	5

	Családlátogatás
	621
	439

	Környezettanulmány készítése
	139
	341

	Gyvr-gondozási tervek készítése
	75
	192

	Gyvr-helyzetértékelés
	72
	226



A Központ nyilvántartásába 695 gyermek került bejegyzésre. Nem minden esetben került sor hatósági intézkedésre. Néhány esetben a kivizsgálás eredményeképpen nem tettek javaslatot hatósági intézkedésre, mert az alapellátás önkéntes igénybevételével megoldódott a felmerült helyzet, illetve a kivizsgálás folyamán megállapítást nyert, hogy nem indokolt a hatósági intézkedés.

A Központ ellátási területéhez tartozó településekre vonatkozóan az alábbi intézkedéseket tették a 2025-ös évben.


	 
	Védelembe-vétel
	Nevelésbe vétel
	Ideiglenes hat. elh.
	Utógon-dozás
	Összesen

	Akasztó
	21
	5
	2
	3
	31

	Bócsa
	18
	4
	0
	0
	22

	Császártöltés
	10
	2
	0
	0
	12

	Csengőd
	22
	5
	2
	3
	32

	Fülöpszállás
	14
	14
	0
	0
	28

	Imrehegy
	8
	0
	0
	0
	8

	Izsák
	50
	36
	0
	0
	86

	Kaskantyú
	6
	2
	0
	0
	8

	Kecel
	80
	29
	0
	0
	109

	Kiskőrös
	49
	23
	3
	0
	75

	Páhi
	3
	6
	0
	9
	3

	Soltszentimre
	6
	3
	1
	0
	10

	Soltvadkert
	38
	18
	1
	0
	57

	Tabdi
	6
	3
	0
	0
	9

	Tázlár
	14
	2
	0
	0
	16

	Mindösszesen
	345
	152
	9
	6
	512



A Központ nyilvántartásában szereplő gyermekek vonatkozásában a Gyámhatóság felé az alábbi hatósági intézkedésekre tettek javaslatot. 

- 119 esetben védelembevételre
- 16 esetben nevelésbevételre 
- 20 esetben családba fogadásra
- 4 ideiglenes hatályú elhelyezésre 
- 3 esetben a gyermek harmadik személynél történő elhelyezésre 
- 1 esetben a gyermek különélő szülőhöz történő elhelyezésre
- 2 esetben születendő gyermek haza nem adhatóságára 
tettek javaslatot.

2025. évben az alábbi problémák miatt kerültek be a gyermekek a gyermekvédelmi rendszerbe. Egy-egy gyermek esetén nagyon ritkán fordul az elő, hogy csak egy veszélyeztető ok áll a háttérben. A folyamatos szociális segítő munka során derülnek ki a kiváltó okok melletti egyéb veszélyeztető tényezők. 
Nagyon sok esetben az alapprobléma mellett megjelenik  családok nem megfelelő életvitele. Nagyon magas számban jelenik meg a fizikai ellátatlanság, a fizikai elhanyagolás. A halmozott adatoknál jól látható, hogy a gyermekek fizikai elhanyagolása, a család életvitele a fő ok mellett nagy szerepet játszik a gyermek veszélyeztetettségében. 


	Veszélyeztetett kk. száma: 695
	Fő ok
	Veszélyeztetettség okainak halmozott száma, fő okkal együtt. 

	
	
	

	
	
	

	
	
	

	
	
	

	Nevelési probléma
	102
	326

	Szülők, család életvitele, szenvedélybetegség, antiszociális viselkedés
	 
	211
	434

	Családi konfliktus
	82
	182

	Szülők betegsége
	15
	20

	Családon belüli bántalmazás
	fizikai
	25
	47

	
	lelki
	8
	40

	
	szexuális
	5
	5

	Gyermek elhanyagolása
	Fizikai
	112
	271

	
	Lelki
	25
	47

	Egyéb személyek általi veszélyeztetés
	0
	0

	Iskolai kirekesztés, erőszak, 
	1
	8

	Kortárs csoport negatív hatása
	3
	8

	Elégtelen lakáskörülmények
	8
	71

	Kilakoltatás veszélye
	0
	0

	Munkanélküliség
	0
	10

	Gyermekintézménybe való beilleszkedési nehézség
	6
	42

	Drogfogyasztás (gyermekre vonatkozóan)
	2
	12

	Alkoholfogyasztás ((gyermekre vonatkozóan)
	0
	11

	Játékszenvedély ((gyermekre vonatkozóan)
	0
	0

	Csavargás (gyermekre vonatkozóan)
	9
	24

	Tankötelezettség elmulasztása
	53
	75

	Tartós betegség (gyermekre vonatkozóan)
	3
	5

	Fogyatékosság (gyermekre vonatkozóan)
	0
	1

	Magatartás vagy tanulási zavar
	24
	54

	Anyagi
	1
	118





Speciális szolgáltatások vonatkozásában a Központhoz fordulóknak pszichológiai tanácsadást, jogi tanácsadást, mediációt, felügyelt kapcsolattartást biztosítanak.

Pszichológiai tanácsadás keretében a pszichológus 162 személynek 350 alkalommal nyújtott segítséget. 
Sajnos többször előfordult, hogy a beérkezett kérelem, és időpontegyeztetés után a kliens nem jelent meg a pszichológusnál. Ez problémaként jelentkezik, hiszen igény van a pszichológusi tanácsadásra, ám így ezek az időpontok nincsenek célnak megfelelően kihasználva.

Jogi tanácsadásra 29 személy esetében kértek lehetőséget a családsegítők, esetmenedzserek, amely 50 alkalmat jelentett. A jogi tanácsadás nem foglalja magába a törvényes képviseleti lehetőséget valamilyen bírósági, vagy egyéb eljárás során. 

Mediációt az egyik esetmenedzser végzi kérelemre. 34 személy esetében történt mediáció, amely összesen 27 alkalmat jelentett. 

Az óvodai és iskolai szociális segítők a számukra kijelölt közoktatási és köznevelési intézményekben végzik a segítő munkát, amely igény szerint egyéni, csoportos és közösségi feladatellátás. Az iskolai nyári szünet ideje alatt az adminisztrációs feladatokat látnak el az intézményben, illetve Kiskőrös város területén élő gyermekek számára biztosítottak kétszer egy hetes nyári tábort. 1-1 szociális segítő 1000 gyermek ellátást biztosíthatja. Ez a szolgáltatás nem a lakhely szerint (járásban lakcímmel rendelkező), hanem a járásban működő közoktatási és köznevelési intézménybe járó gyermekek, diákok számára nyújt segítséget igény szerint. 

Kapcsolattartásról, felügyelt kapcsolattartásról a gyámhivatal, illetve bíróság határoz. 2025. évben 37 személlyel kapcsolatban biztosítottak szolgáltatást 48 alkalommal. Főként felügyelt kapcsolattartást rendelnek el a hatóságok (bíróság, gyámhivatal). Változást jelent a korábbi évekhez, hogy már nem csak a különélő szülő és gyermeke közötti kapcsolattartást  szabályozzák, megjelent a nagyszülő és unoka közötti kapcsolattartás is. 

A szociális diagnózis a család szociális helyzetének átfogó vizsgálata alapján meghatározza az igénybe venni javasolt szociális szolgáltatásokat és gyermekjóléti alapellátásokat. 

	Beküldő
	Felvett diagnózis:
	Meghiúsult felvétel:

	Óvodai és iskolai szociális segítő
	
	

	Egyéb jelzőrendszeri tag
	
	

	Akasztó CSGYJ Szolgálat
	
	

	Bócsa CSGYJ Szolgálat
	
	

	Tázlár CSGYJ Szolgálat
	
	

	Császártöltés CSGYJ Szolgálat
	
	

	Csengőd CSGYJ Szolgálat
	2
	

	Fülöpszállás CSGYJ Szolgálat
	
	

	Kecel CSGYJ Szolgálat
	
	

	Imrehegy CSGYJ Szolgálat
	
	

	Izsák CSGYJ Szolgálat
	15
	1

	Tabdi CSGYJ Szolgálat
	
	

	Kaskantyú CSGYJ Szolgálat
	
	

	Kiskőrös CSGYJ Szolgálat
	33
	3

	Páhi CSGYJ Szolgálat
	1
	1

	Soltszentimre CSGYJ Szolgálat
	
	

	Soltvadkert CSGYJ Szolgálat
	
	

	Összesen:
	51
	5



5 személy nem kívánta igénybe venni a szociális diagnózist a 2025-ös évben.
A feltárt problémák között továbbra is jelen vannak a korábbi évek kiemelkedő problémái, például a felnőttek (szülők) alacsony iskolai végzettsége, illetve a lakhatási körülményekkel kapcsolatos problémák. Az iskolai végzettség nélküliek jellemzően nehéz fizikai munkát végeznek gyárakban, üzemekben, betanított munkásként vagy a mezőgazdaságban tudnak elhelyezkedni napi bejelentéssel. A mezőgazdasági idénymunka nem biztosít rendszeres jövedelmet, ami bizonytalanságot szül. Életkort tekintve legtöbben a 25-49 év közötti édesanyák, akik fiatalon vállaltak gyermeket, iskolát abbahagyták, szakmanélküliek. Számukra előrelépést jelenthetne a felnőttképzés keretein belüli szakma elsajátítása. 
A gyermekekkel kapcsolatos problémák jelentős része tanulási, beilleszkedési és viselkedési zavart mutat, a szülők gyenge szülői kompetenciával rendelkeznek. 

A diagnózis felvétel kapcsán az ügyfélnek legtöbbször javasolt szolgáltatások köre:
Szociális szolgáltatások igénybevételére:
Család és Gyermekjóléti szolgálattal való szoros kapcsolattartás,
Család és Gyermekjóléti Központ által igénybe vehető szolgálatatások:
· pszichológiai tanácsadás,
· óvodai és iskolai szociális segítők bevonása,
· mediáció igénybevétele,
A nem szociális szolgálatatások körébe tartozó szolgáltatások közül:
· védőnővel való szoros kapcsolattarás, terhesgondozás fontossága,
· házi gyermekorvos, illetve gyermekpszichiáter felkeresése,
· Pedagógiai szakszolgálat felkeresése, ami különösen fontos , hiszen a gyermek eltérő fejlődése esetén nélkülözhetetlen segítséget tudnak nyújtani.
· Járási hivatal foglalkoztatási osztálya: felnőttképzés, munkaszerzés, álláskeresési  ellátások feltérképezése.
· Helyi önkormányzattal való kapcsolatfelvétel, lakhatási lehetőségek feltérképezése, önkormányzati bérlakás igénybevételének feltételei.


Jelzőrendszer működtetése

A Kiskőrös Járás területén működő Család-és Gyermekjóléti Szolgálatok írásos és szóbeli megkeresése alapján tájékoztatásra kerülnek a tapasztalt járási jelzőrendszer működésével kapcsolatos észrevételekről. A járás területén működő jelzőrendszeri tagok felmerülő problémák, dilemmák esetén írásos megkereséssel nem éltek. A településeken tartott szakmaközi megbeszélések, esetmegbeszélések, esetkonzultációk, esetkonferenciák alkalmával volt lehetőség a jelzőrendszeri tagokkal találkozni, ahol a felmerülő dilemmák átbeszélésre kerültek, megoldást nyertek. 
A jelzőrendszeri munka koordinálására szakmai előadások készültek szolgálatok számára. Éves tanácskozások és szakmaközi megbeszélésekre előadásanyag készült, ami írásos formában is megküldésre került a Szolgálatokhoz. Az éves járási jelzőrendszeri tapasztalatokról, statisztikákról, a megbeszélések alkalmával tájékoztatás minden évben történik. 
A Család- és Gyermekjóléti Központ a jogszabályok szerint minden hónapban megszervez egy-egy esetmegbeszélést, ami a szolgálatok szakmai támogatását szolgálja. 
A Család-és Gyermekjóléti Szolgálatoknak minden év február 28-áig kell megszervezni az éves szakmai tanácskozást, a meghívottak személyét a 15/1998. (IV.30.) NM rendelet szabályozza. Ezt követően minden év március 31-éig készítik el az éves jelzőrendszeri intézkedési tervet, ami a Család-és Gyermekjóléti Központ részére továbbításra kerül, ahol a járási jelzőrendszeri tanácsadó összegyűjti. Ez a Szolgálatok részéről a tavalyi év folyamán a szokásos módon megtörtént. A járási jelzőrendszeri tanácsadó is elkészítette a járási intézkedési tervet. 
A jelzőrendszeri tagok és a család-és gyermekjóléti szolgálatok közötti konfliktusról jelzés nem érkezett. 2025. évben nem vált szükségessé ilyen jellegű intézkedés. A jelzőrendszeri tagok és a szolgálatok minden településen egymást támogatva, együttműködve dolgoznak.
A Gyvt. 17. § (4) bekezdésében meghatározott személy vagy szerv nem tesz eleget a jelzési vagy együttműködési kötelességének, akkor a gyámhivatal értesíti a fegyelmi jogkör gyakorlóját és javaslatot tesz az érintett személlyel szembeni fegyelmi felelősségre vonás megindítására. A gyermek sérelmére elkövetett bűncselekmény gyanúja esetén a gyámhatóság büntetőeljárást kezdeményez. Nem vált szükségessé ilyen típusú jelzés, a jelzőrendszeri tagok jelzési és együttműködési kötelességüknek eleget tesznek.
A települések jelzőrendszeri felelősei által készített helyi jelzőrendszeri intézkedési tervek összegyűjtése, illetve ezekből a járásra jellemző értékelés elkészítése, összegzése megtörtént, ezek alapján került értékelésre Kiskőrös járás jelzőrendszerének működése.
Az adatokból, a járási jelzőrendszeri tanácsadó tapasztalatai alapján elmondható, hogy a járás településein a jelzőrendszer megfelelően működik. Az esetek kapcsán érintett szakemberek az esetkonzultációkon, esetmegbeszéléseken, esetkonferenciákon részt vesznek pl.: háziorvos, pedagógus, családsegítő, védőnő, óvodai-és iskolai szociális segítő, esetmenedzser, járási jelzőrendszeri tanácsadó. Az idei évben a rendőrséggel és a pedagógiai szakszolgálattal sikerült szorosabb együttműködés kialakítása, szakmai eszmecsere történt több ügyel kapcsolatban is.
Fontos szem előtt tartani, hogy a jelzőrendszer hatékony működése a kialakult kapcsolatok minőségétől is függ. Szükségszerű a jelzőrendszeri tagokkal a kapcsolatokat fenntartani, ápolni. A gördülékenyebb és gyorsabb információ csere szempontjából is fontos a kevésbé aktív tagokat megszólítani és bevonni.
A szolgálatok jelzőrendszeri felelőse által készített heti jelentések adatainak folyamatos a feldolgozása, ez fontos prioritása a járási jelzőrendszeri tanácsadó munkájának. 
A járási jelzőrendszeri tanácsadó feladata a jelentések alapos áttanulmányozása, hatósági intézkedéssel érintett gyermek, illetve család esetében haladéktalan konzultáció az illetékes esetmenedzserrel. Amennyiben a szolgálat részéről nem adekvát intézkedés történne, a Család és Gyermekjóléti Központ kötelessége azonnal szakmai segítséget nyújtani. Ilyen jellegű probléma a Kiskőrösi járásban nem merült fel, a szakemberek felkészültek, tapasztaltak, a pályakezdők pedig rendszeresen kikérik a Család és Gyermekjóléti Központ tanácsát azokban az ügyekben, ahol dilemmáik merülnek fel.
A heti jelentések értékelésekor megjelenő adatok rámutatnak az egyes települések jelzőrendszeri működésének jellegzetességeire. Honnan érkeznek a jelzések, milyen típusúak a megjelenő problémák, kik az aktív és passzív tagok.
A járás településein járási jelzőrendszeri tanácsadóként 2025. évben 44 esetkonferencián kapott meghívást a Család és Gyermekjóléti Központ vezetője és 46 esetben szakmaközi megbeszélésen vett részt.

Kiskőrös Járás tekintetében 2025. évben a településekről az alábbi megosztásban és számban érkeztek jelzések:

	Év
	Gyermek
	Felnőtt
	Jelzés összesen:

	2021.
	518
	112
	630

	2022. 
	468
	158
	626

	2023.
	510
	168
	678

	2024.
	602
	156
	758

	2025.
	793
	96
	889



A beérkezett adatok alapján továbbra is az oktatási-nevelési intézményektől érkezik a legtöbb jelzés. 2025. évben 456 alkalommal történt jelzés a járás család és gyermekjóléti szolgálatai felé. A jelzések zöme az igazolatlan iskolai, óvodai hiányzásból tevődik össze. Továbbra is nagy probléma az iskolai deviáns magatartás, önbántalmazó, zaklató viselkedések, házirend megsértése, iskolakerülés, étkezési zavarok, dohányzás, szerhasználat gyanúja, internetes zaklatás, megfelemlítés, megalázás is jelen van az oktatási intézményekben.

	Év
	Kisgyermek napközbeni ellátást nyújtók
	Köznevelési intézmény

	2021.
	15
	322

	2022. 
	14
	267

	2023.
	45
	234

	2024.
	36
	377

	2025.
	55
	401



A jelzések száma alakulása alapján elmondható, hogy a tavalyi évhez képest összességében emelkedett, az iskolai hiányzással kapcsolatban érkezett jelzések száma. 

A rendőrség 55 esetben jelzett kiskorúról, és 22 esetben felnőtt érintettekről. A jelzések tartalma alapján ezek között szerepel garázdaság, szabálysértés -lopás, szabálysértés-engedély nélküli vezetés, bűncselekmény, gyermek szökése, családon belüli erőszak, az elvált szülők és a gyermek kapcsolattartásával kapcsolatos problémák. 
Az ügyészség 10 gyermek és 6 felnőtt érintett esetében jelzett, kapcsolattartási problémák, szülők válása miatt. 
	Év
	Ügyészség, bíróság
	Rendőrség

	2021.
	7
	42

	2022. 
	7
	10

	2023.
	3
	8

	2024.
	10
	12

	2025.
	16
	77



Egészségügyi szolgáltatóktól 46, a védőnőket külön említve 68 esetben gyermekkel kapcsolatban és 10 esetben felnőttel kapcsolatosan érkezett jelzés. Szülői felelőtlenségről, magzatát veszélyeztető várandósról, terhesgondozás hiányáról, kiskorú várandósságáról, tartós és folyamatosan fennálló tetűproblémákról, fizikai elhanyagolásról, családon belüli konfliktusokról, erőszak, higiénés gondokról, státuszvizsgálatok és védőoltás elmulasztásról érkeznek jelzések. Egészségügyi szolgáltatók sokasága közül a kórházatoktól is sok jelzés érkezik.

	Év
	Egészségügyi szolgálatók
	Védőnők

	2022. 
	5
	45

	2023.
	12
	61

	2024.
	23
	54

	2025.
	46
	78



Jelentős az állampolgári bejelentések száma is, ami érvről évre emelkedni látszik, de az elmúlt évben csökkenést mutat. A megtett jelzéseknél nagy számban előfordul, hogy családtag, vagy maga a szülő jelez a családsegítőnek, segítséget kér, vagy segítséget vár a problémájára. 
2025. évben 48 esetben érkezett jelzés gyermekről, 109 esetben felnőttekről érkezett a jelzés a járás településeiről. Ezek főként családon belüli vitákkal, éhezéssel, ápolatlansággal, lakhatási és mentális problémákkal, ügyintézésben segítségkéréssel, létfenntartási problémákkal kapcsolatban érkeztek. 

	Év
	állampolgári jelzések gyermeket érintő
	állampolgári jelzések száma felnőttet érintő

	2021.
	43
	52

	2022. 
	37
	68

	2023.
	55
	106

	2024. 
	48
	109

	2025.
	62
	17



Önkormányzat, és jegyző 10 felnőtt és 5 gyermek ügyében küldött megkeresést, ápolatlanság, környezettanulmány, információ és adományközvetítés miatt. 

	Év
	Önkormányzat, jegyző jelzések gyermeket érintő
	Önkormányzat, jegyző jelzések száma felnőttet érintő

	2021.
	2
	6

	2022.
	7
	7

	2023.
	3
	7

	2024.
	5
	10

	2025.
	7
	10



A gyámhatóságok, kormányhivatal 7 gyermek és 3 felnőtt esetében kérte fel a szolgálatokat információnyújtásra, környezettanulmány készítésére. A gyámhivatalok a területileg illetékes gyermekjóléti központot keresik meg végzésben gyermekvédelmi intézkedés megtételére vonatokozó javaslattétel elkészítésére.

	Év
	Gyámhatóságtól érkező jelzések gyermeket érintő
	Gyámhatóságtól érkező jelzések száma felnőttet érintő

	2021.
	9
	1

	2022.
	14
	14

	2023.
	6
	3

	2024.
	7
	3

	2025.
	4
	1



- 2025.09.15-én új módszertani útmutató került kiadásra a családsegítésről: A Család-és gyermekjóléti szolgáltatás keretében biztosított szociális segítő munka folyamatairól szóló módszertani útmutató- családsegítés címmel.
- 2025. 07. 1-jétől módosult a gyermekvédelmi törvény. A jogszabály egy új, IX. fejezettel bővül, amely A születendő gyermek haza nem adhatóságának megállapítása címet viseli. Ha a gyermekjóléti alapellátás a születendő gyermeket veszélyeztető körülményeket tár fel, és azokat az alapellátás keretében nem sikerül megszüntetni, akkor a gyermekjóléti központ javaslatára a gyámhatóság hivatalból megvizsgálja, hogy a gyermek szülei gondozásában történő nevelkedése veszélyezteti-e a testi, értelmi, érzelmi, illetve erkölcsi fejlődését. Ha a gyámhatóság megállapítja a veszélyeztetést, dönt a születendő gyermek haza nem adhatóságáról, és megvizsgálja a gyámnak jelölt személy alkalmasságát.


Prevenciós programok, rendezvények

Támogatások a társszakmák felé:
A Család- és Gyermekjóléti Központ a kiskőrösi járás egész területén illetékes a feladatvégzés szempontjából. Különös tekintettel az óvodai és iskolai szociális segítőkre, akik napi kapcsolatban vannak a járásban működő közoktatási és köznevelési intézményekkel, hiszen a feladatellátásuk egy-egy intézményben történik. A járás területén több egyszemélyes szolgálat is van, ahol egy-egy rendezvény sikeres megvalósítása érdekében keresik, kérik a szociális segítő aktív közreműködését. A kiskőrösi Német Nemzetiségi Önkormányzat a hetes táborába kérte az óvodai és iskolai szociális segítőt. 

Húsvéti és Karácsonyi ünnepváró:
Hagyományosan már sok éves együttműködésben a Kiskőrösi Városi Könyvtárral közösen szervezett program a Húsvéti és Karácsonyi  ünnepváró. Egyfelől az ünnepre való ráhangolódásban segít, másfelől a szabadidő hasznos eltöltésére is számos ötlet, technika kerül megismerésre. Nagyon fontos, hogy a családi kohéziót is erősítik ezzel, hiszen ezeken a rendezvényeket a gyermek a szüleikkel együtt töltenek el több órát. Mindig törekszenek valami érdekeset, újat a gyermekek számára figyelemfelkeltő tevékenységet kínálni. A gyermekek mellett a szülők is aktívan bekapcsolódtak a nap eseményébe. A visszajelzések alapján a rendezvény rendkívül népszerű program. 

Zsebi projektzáró nap: 
Óvodásoknak megszervezett Zsebi program a biztonság érdekében, mind otthon, mind pedig az utakon. Ennek a programnak a zárórendezvényén, már sokadik alkalommal vesznek részt. Közös alkotásra hívják ilyenkor a gyermekeket, akik forgószínpadszerűen érkeznek a különböző állomásokra. Ilyenkor van arra lehetőség, hogy már  kicsi korban is ismerkedjenek azokkal a szolgálatokkal, intézményekkel, akik a gyermekek egészséges fejlődése érdekében tevékenykednek. Nem csak alkotnak ilyenkor, hanem van egy kicsi idő a beszélgetésre, ismerkedésre is. 

Központban a gyermek nyári tábor:
Az óvodai és iskolai szociális segítőik számára a nyári szünet ideje alatt az iskolában végzendő feladatellátás szünetel, így kapacitás nyílik arra, hogy nyári tábort tudjanak szervezni, és lebonyolítani főként az alsó tagozatos, első és második osztályos gyermekek számára. Nagyon fontos ez a program azoknak a dolgozók szülőknek, akik nyáron a gyermekek felügyeletét nem tudnák más módon megoldani. Ez a tábor, mint a gyermekjóléti alapellátás része ingyenes, ami nagyon sok több gyermeket nevelő család számára lehetőség. A programok rendkívül változatosak, igényesek, nem gyermekfelügyeletről szóltak. A táborban lévő gyermekek ebédet kaptak, de a szülőktől kaptak gyümölcs, édesség felajánlásokat is, így bőséges kínálatban volt a gyermekeknek része. A szülők és gyermekek részéről a visszajelzések igen pozitívak, jól látható, hogy erre a szolgáltatásra nagy igény van. 

Tesco-családi nap
A Kiskőrösi Rendőrkapitányság a Tesco parkolójában Tesco-családi nap elnevezéssel tartott egy bemutatót, ahol lehetőséget kaptak arra, hogy ezen a családi napon Család- és Gyermekjóléti Központként is bemutatkozhassanak. Kézműves foglalkozást kínáltak a gyermekeknek, szüleiknek, Egy-egy ilyen alkalommal céluk, hogy intézményüket mindinkább népszerűsítsék, hiszen sok esetben a gyermekvédelemre a közfelfogásban sokszor csak a hatósági intézkedésekre gondolnak. 

Városi Gyermekkarácsony
Oktatási nevelési intézményekkel szorosan karöltve tervezik meg, hogy minden (valamilyen szempontból) hátrányos helyzetű gyermek számára a karácsonyt szebbé, boldogabbá, eseménydúsabbá tegyék. Nagyszabású városi rendezvény megszervezőiként, lebonyolítóiként 350 gyermek szórakozásáról gondoskodnak. A színházi előadást követte egy kis uzsonna, majd közös beszélgetéssel tudják zárni a napot. 
Feladataik során sok nehéz sorssal találkoznak. Arra törekednek, hogy ismereteikkel, megfelelő jogszabályok alkalmazásával a gyermekek egészséges testi, lelki, értelmi, érzelmi, és erkölcsi fejlődéséhez hozzájáruljanak. 

A gyermekek napközbeni ellátásának, gyermekek átmeneti gondozásának biztosítása

A gyermekek napközbeni ellátásának biztosítása a városban bölcsődében, óvodában és iskolai napköziben történik.

[bookmark: _Hlk39134218]A bölcsődei ellátást az önkormányzat által fenntartott Egészségügyi, Gyermekjóléti és Szociális Intézmény keretében működő bölcsőde biztosítja 62 férőhelyen, 6 bölcsődei csoportban, 100 %-os a kihasználtsággal. A 6 bölcsődei csoportból 2 csoport mini csoport 7-7 gyermek részvételével.
Egy bölcsődei csoportban –egészséges gyermek esetén – legfeljebb 12 gyermek gondozható. Amennyiben a bölcsődei csoportban valamennyi gyermek betöltötte a második életévét, legfeljebb 14 gyermek nevelhető, gondozható.

[bookmark: _Hlk38463068]2025/2026. nevelési évre 53 szülő nyújtott be bölcsődei elhelyezés iránt kérelmet, férőhely hiány miatt várólistára 3 fő került. Kérelmezők közül egy került visszautasításra, mivel a szülők lakcíme nem kiskőrösi volt.

A bölcsődét 2025. év folyamán: 77 gyermek vette igénybe, ebből óvodai nevelésbe távozott 34 gyermek.
2025. évben újként felvett gyermekek száma: 7 fő. 
2025. évben a jelzőrendszer nem javasolta gyermek felvételét.

Az önkormányzat által fenntartott Kiskőrösi Óvodák keretében négy tagóvoda működik. 2025. évben 87 gyermeket írattak be először az óvodákba, összesen 337 gyermek részesül óvodai ellátásban. A Kiskőrösi Evangélikus Iskola Harangvirág Evangélikus Óvodájába 2025. évben összesen 127 gyermek részesült az ellátásban, akik közül 30 gyermeket írattak be először az intézménybe.
A Kiskőrösi Bem József Általános Iskolában 571 gyermek tanult, akik közül 142 fő részesült napközis ellátásban.
Kiskőrösi Evangélikus Iskola Petőfi Sándor Általános Iskolájában 573 fő a tanulók létszáma, akik közül átlagosan 121 gyermek részesült napközis ellátásban. 
[bookmark: _Hlk195705813]A Kiskőrösi Egységes Gyógypedagógiai Módszertani Intézmény Óvoda, Általános Iskola és Készségfejlesztő Iskolában 2025. évben 172 gyermekkel foglalkoztak, akik közül óvodás 22 gyermek, általános iskolás 116 fő, készségfejlesztő szakiskolás 30 fő, fejlesztő-nevelés oktatásban 4 fő részesült. 

2025. évben gyermekek átmeneti gondozására nem került sor, gyermek helyettes szülőnél történő elhelyezése nem történt. 
 

4.  Szakmai ellenőrzések tapasztalatai

2025.január 30. napján a Bács-Kiskun Vármegyei Kormányhivatal Gyámügyi és Igazságügyi Főosztály Szociális és Gyámügyi Osztálya az Egészségügyi, Gyermekjóléti és Szociális Intézmény Bölcsőde szakmai egységében bölcsőde és mini bölcsőde szolgáltatások tekintetében hatósági ellenőrzést végzett. A hatósági ellenőrzés a belső dokumentációk (szakmai program, szolgáltatói nyilvántartásba történő bejegyzés, a szakdolgozók munkajogi dokumentációja) szabályozottsága, személyi, tárgyi és elhelyezési feltételek helyzete és az igénybevételei folyamat vizsgálatára terjedt ki. Az ellenőrzés során feltárt hiányosságok megszüntetésre kerültek, így 1 fő kisgyermeknevelőt alkalmaztak, aktualizálták a gyermekvédelmi rendszerben szakmai munkakörben nem foglalkoztatható nyilatkozatot, a térítési díj értesítő nyomtatvány kiegészítésre került a térítési díj ÁFA tartalmával, valamint a balesetveszély elkerülése érdekében a Mini bölcsőde játszóudvari részén a járdaszegély biztonságos kialakítása is megtörtént.

5. Jövőre vonatkozó javaslatok

Egy város életében kiemelt figyelmet kell fordítani a gyermekek, a fiatalkorúak megfelelő nevelésére, fejlődésére. Az önkormányzat területén működő oktatási, nevelési intézményekben dolgozók, a család-és gyermekjóléti szolgálat és központ családgondozói, szociális segítői napi szinten segítik a hozzájuk fordulókat, figyelik, kiszűrik a nehézségekkel küzdő gyermekeket és együttműködnek egymással annak érdekében, hogy veszélyeztetettség esetén a problémára mielőbbi, gyors megoldást találjanak. Erre garancia a jól működő jelzőrendszer, ami városunkban évek, évtizedek óta magas színvonalon működik. Ez köszönhető a jelzőrendszeri tagok szakmai felkészültségének, lelkiismeretes munkájának és szerteágazó figyelmének. 
A Család-és Gyermekjóléti Szolgálat és a Család -és Gyermekjóléti Központ 2025-ös évről szóló beszámolójából is kiderül, hogy a prevenciós rendezvényekre szükség van, nagy az érdeklődés, ezért a jövőben is törekedni kell ezeknek a rendezvényeknek a megtartására, hiszen itt nemcsak a gyermekeknek, hanem sokszor komplexen a család egészének biztosít lehetőséget kikapcsolódásra, a családi kötelékek erősítésére.
Továbbra is kiemelt célként kell meghatározni, hogy minél több információs csatornán keresztül értesüljenek a város lakosai azokról a lehetőségekről, intézményekről, amelyek segíteni tudnak egy családban jelentkező, felmerülő veszélyeztetettség esetén. 

6. Bűnmegelőzési program

Bűnmegelőzési program a településen nem készült.

A gyermekkorú és fiatalkorú bűnelkövetők és az általuk elkövetett bűncselekmények  számának alakulása Kiskőrös városban  2025. évben:

A Bács-Kiskun Vármegyei Rendőr-főkapitányság Kiskőrösi Rendőrkapitányság Közrendvédelmi Osztályának tájékoztatása szerint a Kiskőrösi Rendőrkapitányság illetékességi területén 2025.01.01. és 2025.12.31. közötti időszakban 40 fő (2 lány, 38 fiú) fiatalkorú személy követett el különböző bűncselekményeket.

A 2025-ös évben gyermekkorú személy nem követett el Kiskőrös város illetékességi területén bűncselekményt.  

A fiatalkorúak által elkövetett jogsértések hátterében általában több, egymással összefüggő ok áll, amelyek közül a legmeghatározóbbak a családi, társadalmi és környezeti hatások. Amennyiben a gyermek nem kapja meg a családtól a szükséges érzelmi biztonságot és a követendő pozitív példát, sokkal könnyebben sodródhat a szabályszegő életmód felé. Ezen kockázatok csökkentése érdekében a Kiskőrösi Rendőrkapitányság rendszeresen szervez bűnmegelőzési előadásokat és iskolai programokat, hiszen a serdülőkor önmagában is egy érzelmileg megterhelő időszak.

 A fejlődés során kiemelt szerep jut a kortárs kapcsolatoknak is, mivel ebben az életkorban a barátok véleménye döntő fontosságúvá válik, a bizonyítási vágy vagy a megfelelési kényszer pedig gyakran meggondolatlan tettekhez vezethet. Emellett a kedvezőtlen életkörülmények is nehezítik a fiatalok helyzetét, negatívan befolyásolva az indulataik kezelését és a konfliktusaik békés rendezését. Napjainkban a média hatása sem elhanyagolható: az erőszakos tartalmak és az online térben megjelenő veszélyek újabb kockázati forrást jelentenek.

A Kiskőrösi Rendőrkapitányság dolgozói a munkájuk során folyamatosan hangsúlyozzák a stabil családi háttér jelentőségét, valamint a sport és a közösségi programok által nyújtott pozitív lehetőségeket, amelyek segítik a fiatalokat a helyes út megtalálásában.

7. Civil szervezetek részvétele

A gyermekeket érintő civil szerveződés nem alakult a városban, viszont minden évben érkeznek a gyermekek, családok részére felajánlások, melyek szétosztásában a Család- és Gyermekjóléti Szolgálat, a Család-és Gyermekjóléti Központ és az Önkormányzat működik közre.

Kiskőrös, 2026. május 11.

                                                          Domonyi László sk.
                                                                                                                           polgármester

1 fő Szakmai vezető 
Heti 40 óra


1 fő Járási jelzőrendszeri tanácsadó + esetmenedzser (Heti 20 + 20 óra)


1 fő pszichológiai tanácsadó (Heti 20 óra)


6 fő esetmenedzser (Heti 40 óra)


1 fő jogi tanácsadó (Heti 5 óra)


1 fő szociális asszisztens (heti 40 óra)


1 fő Szociális diagnózist felvevő esetmenedzser (heti 20 óra)


7 fő óvodai iskolai szociális segítők
	óvodai iskolai szoc. segítő (heti 40 óra  6 fő)
	óvodai iskolai szoc. segítő (heti 20 óra  1 fő)


 mediátor

